SET ปิดบวก 4 จุด รับแรงซื้อกลุ่มพลังงาน-คลายกังวลหลัง “เฟด” ยันขึ้นดบ.ไร้กระทบศก.
SET ปิดบวก 4 จุด รับแรงซื้อกลุ่มพลังงาน และนลท.คลายกังวลต่อการเร่งขึ้นดอกเบี้ยของเฟด เนื่องจากเฟดยืนยันการปรับขึ้นดอกเบี้ยจะไม่กระทบต่อเศรษฐกิจ
SET ปิดบวก 4 จุด รับแรงซื้อกลุ่มพลังงาน และนลท.คลายกังวลต่อการเร่งขึ้นดอกเบี้ยของเฟด เนื่องจากเฟดยืนยันการปรับขึ้นดอกเบี้ยจะไม่กระทบต่อเศรษฐกิจ
22 มี.ค. 2565

นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยวันนี้ช่วงบ่ายปรับตัวขึ้นได้ดี สอดคล้องกับตลาดหุ้นอื่นในภูมิภาคเอเชียที่ช่วงเช้ามีแรงขายทำกำไร และช่วงบ่ายมีการฟื้นตัวขึ้น โดยมีปัจจัยหนุนมาจากนักลงทุนเริ่มคลายความกังวลต่อกรณีที่ธนาคารกลางสหรัฐ (เฟด) เร่งปรับขึ้นอัตราดอกเบี้ย และอาจขึ้นมากกว่า 0.25% เพื่อสกัดเงินเฟ้อ เนื่องด้วยเฟดก็มีการย้ำชัดเจนว่าจะไม่ทำให้เศรษฐกิจสะดุดในระหว่างทางที่มีการขึ้นดอกเบี้ย
ขณะที่บรรยากาศการลงทุน ก็ได้ปัจจัยหนุนจากหุ้นกลุ่มพลังงานที่เข้ามาประคองตลาดได้ดี เช่น โรงกลั่น รวมถึงยังมีแรงซื้อคืนในหุ้นธนาคารพาณิชย์ด้วย นอกจากนี้ยังมีปัจจัยบวกจากคณะรัฐมนตรี (ครม.) ที่มีการอนุมัติมาตรการช่วยเหลือค่าครองชีพ ซึ่งจะส่งผลดีต่อกำลังซื้อในภาพรวม
สำหรับแนวโน้มการลงทุนในวันพรุ่งนี้ นายกิจพณ กล่าวว่า ตลาดฯ น่าจะแกว่งตัวในกรอบ ซึ่งนักลงทุนก็อยู่ระหว่างรอดูตัวเลขการส่งออกของไทย ที่จะมีการเปิดเผยในสัปดาห์นี้ ให้แนวรับ 1,668 จุด และแนวต้านที่ 1,685 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
PTTEP มูลค่าการซื้อขาย 4,573.32 ล้านบาท ปิดที่ 150.50 บาท เพิ่มขึ้น 4.50 บาท
KBANK มูลค่าการซื้อขาย 4,385.02 ล้านบาท ปิดที่ 158.00 บาท ลดลง 0.50 บาท
PTT มูลค่าการซื้อขาย 3,509.12 ล้านบาท ปิดที่ 39.25 บาท เพิ่มขึ้น 0.25 บาท
EA มูลค่าการซื้อขาย 3,092.45 ล้านบาท ปิดที่ 93.50 บาท เพิ่มขึ้น 3.75 บาท
CPALL มูลค่าการซื้อขาย 2,722.00 ล้านบาท ปิดที่ 66.00 บาท ลดลง 1.00 บาท